Arhiepiscopul Tomisului, Înalt Preasfinţitul Teodosie, a menționat într-o emisiune, de la Radio Dobrogea, că bărbații, mai ales slujitorii bisericii, trebuie să poarte barbă. A făcut și un comentariu controversat, pe această temă, care a inflamat o țară întreagă: "Bărbatul trebuie să aibă barbă, bărbații fără barbă sunt ciuntiți". Contactat de Playtech Știri, vestitul designer vestimentar Cătălin Botezatu și-a exprimat și el opinia, din punct de vedere stilistic. Am aflat, cu acest prilej, și care este modelul de barbă, în vogă, în 2024, made in Italia.
Invitat într-o emisiune la Radio Dobrogea, Arhiepiscopul Tomisului, Înalt Preasfinţitul Teodosie, a făcut o referire la bărbații care nu poartă barbă. Iată declarația sa completă, care i-a bulversat pe mulți români:
"Așa este firesc, barba este lăsată pentru bărbați, sunt însă și excepții, oamenii spâni, cărora nu le crește barba, și sunt triști, ar vrea să aibă. Bărbatul trebuie să aibă barbă, bărbații fără barbă sunt ciuntiți, orice bărbat ar trebui să poarte barbă, cu atât mai mult slujitorii bisericii, ei trebuie să aibă chipul lui Hristos, care a purtat barbă.
Au purtat și apostolii și toți părinții bisericii noastre. Iată că barba este un element natural, care ține de bărbăție, și atât mai mult slujitorii trebuie să poarte această podoabă lăsată de Dumnezeu".
Declarația Înalt Preasfinţitului Teodosie a stârnit însă controverse, în întreaga țară. Mulți și-au exprimat opinia, mai ales în mediul online, unde s-au întrecut în comentarii acide:
"Teodosie face ce face numai să iasă în evidență, credința nu stă în barbă, ci în fapte, milostenie, bunătate, iubire față de aproapele tău…Doamne, iartă-ne!", a menționat cineva, pe Facebook.
Alții, în schimb, după ce au analizat vorbele cu tâlc ale importantului slujitor al bisericii, au fost de acord cu afirmația controversată:
"Râdeți voi, dar are dreptate…Omul are voie să facă ce vrea, într-adevăr, dar, ca să fie și mai plăcut lui Dumnezeu, trebuie să ținem cont de ce este firesc, adică lăsat de Dumnezeu, de Natură, să fie normal…
Omul acesta are curaj să spună anumite lucruri, în public, să își asume consecințele, face mai mult bine decât noi toți și, cu toate astea, noi, gunoiul, din propriul ochi, nu-l vedem, și mai și aruncăm cu noroi în alții! Așa ar trebui, cu barbă i-a creat Domnul!".
Un alt internaut a adăugat:
"Teodosie nu face diferența dintre bărbații preoți și restul bărbaților. Sau, mai bine zis, dintre general și particular. Preoții n-au decât să poarte, dar de ce să poarte toți bărbații?".
Contactat de Playtech Știri, designerul vestimentar Cătălin Botezatu susține că barba se poartă, de fapt, de când lumea și pământul:
"Barba, încă din antichitate, înainte de Hristos, a reprezentat un semn de masculinitate, se lăsa pentru a ține și căldură, pentru a proteja fața. La polul opus, când războinicii mergeau la luptă, li se tăia barba, mai înainte, pentru a nu fi trași de barbă, de dușmani, și să fie omorâți. Barba înseamnă și virilitate.
Când un spartan era pedepsit, i se tăia barba. Iar la egipteni, era un semn de rang, de noblețe, de frumusețe, barba se vopsea în diferite culori și se împletea cu fire din aur".
Creatorul de modă Cătălin Botezatu ne-a mai menționat și că, în ultimii ani, tot mai mulți bărbați și-au lăsat barbă, prin urmare, moda a revenit. Însă, nu oricui îi stă bine. Iată ce sfat le dă Cătălin Botezatu bărbaților, înainte de a decide să apeleze la acest look, care accentuează masculinitatea:
"Din ce în ce mai mulți bărbați, din întreaga lume, au început să-și lase barbă. Mai des întâlnită este barba "Quattro Giorni", nerasă cam patru zile, denumire dată de italieni. Acest model, pe care l-am ales și eu, îți dă un aspect sexy, masculin.
Barba însă trebuie aleasă în funcție de conturul feței, de lungimea gâtului, de mai mulți factori, trebuie făcută, mai înainte, o programare într-un barber shop. Nu de alta, dar o barbă lungă, lăsată aiurea, te poate urâți sau, după caz, te poate înfrumuseța. Barba este un semn de virilitate, de masculinitate, de putere", ne-a mai menționat Cătălin Botezatu, în exclusivitate pentru Playtech Știri.